Opod ondersoek skietery by hoërskoolDie bestuurder van die polisievoertuig probeer wegjaag van die man wat bakstene na die vangwa toe slinger. (Skermskoot uit video) Die Onafhanklike Polisieondersoekdirektoraat (Opod) ondersoek ŉ video wat op sosiale media versprei word waarin gesien kan word hoe ŉ polisiebeampte ŉ man by ŉ skool in Mpumalanga skiet. Die video is Donderdag by die Mmametlhake Secondary School geneem nadat die man glo op ŉ verwoestingstog gegaan het en geboue beskadig en die polisiebeamptes aangeval het. Moses Dlamini, woordvoerder van Opod, sê die direktoraat is laat gistermiddag deur die SAPD van die voorval in kennis gestel. “Die beeldmateriaal sal Opod in sy ondersoek help om vas te stel wat tot die skietery gelei het,” sê Dlamini. “Daar is nog niemand in hegtenis geneem in verband met die voorval nie. Die uitkoms van die ondersoek sal bepaal of die polisiebeamptes se optrede ooreengestem het met wetgewing en enige skuldiges sal verantwoordbaar gehou word.” Die voorval het gistermiddag by die skool gebeur toe die man, wat glo ŉ voormalige leerder van die skool is, opgedaag het en geëis het om die skoolhoof te sien. Jasper Zwane, woordvoerder van die provinsiale departement van onderwys, sê toe die man ingelig is hy kan nie die skoolhoof sien nie, het hy gewelddadig geraak en bakstene na die skool se vensters geslinger. Die man lê op die grond nadat hy in die been geskiet is. (Skermskoot uit die video) “Die polisie is ontbied om te help en toe die beamptes daar aankom, het die man die polisie met klippe bestook. Dit het daartoe gelei dat die man in die been geskiet is,” sê Zwane. Op die video kan gesien word hoe die man bakstene na ŉ polisievoertuig slinger. Die bestuurder van die voertuig probeer agteruit ry om weg van die man te kom, maar hy hardloop agterna en hou aan om die voertuig te bestook. Toe die beampte uitklim, begin die man hom met bakstene gooi. Die polisiebeampte skiet uiteindelik die man in sy been en hy val op die grond neer waarna hy in hegtenis geneem word. Die man is daarna na ŉ plaaslike hospitaal geneem. Zwane sê die departement het vandag ŉ span na die skool gestuur om die omstandighede van die voorval te ondersoek en te probeer vasstel wat tot die man se uitbarsting gelei het. Berading sal ook aan die leerders en onderwysers verskaf word wat deur die voorval geraak is.